Vukicevic: - Ville heller beholde faren min
Det er i et intervju med NRK at 25-åringen snakker om forholdet til faren, som i høst fikk beskyldninger om doping rettet mot seg. - Jeg fant ut at jeg heller ville beholde faren min enn treneren min, og jeg tror han også fant ut at han heller ville beholde datteren sin enn utøveren sin, sier Christina Vukicevic til NRK. Hun brøt treningssamarbeidet med faren i januar etter å ha støttet ham gjennom kampen mot dopingbeskyldningene. - Hun satser videre med sitt eget treningsopplegg, uten faren, sa sportssjef Ronny Nilsen i Norges friidrettsforbund til VG.I november kom frem at Petar Vukicevic hadde forhørt seg om forbudte stoffer i e-poster til en serbisk lege i perioden 2001-2003. Antidoping Norge satt i gang en sak mot den profilerte treneren, men den ble så henlagt på grunn av foreldelsesfristen. Likevel fikk ikke Petar Vukicevic fortsette som trener i friidrettsforbundet. Datteren sier det heller ikke vil bli aktuelt for henne å ta ham tilbake. - Nei, det tror jeg ikke. Jeg vil ha ham som pappa, ikke som trener. Han er en fantastisk trener, men når man først har kuttet et forhold som trener og utøvere, og spesielt når man samtidig er far og datter, så har man på en måte gjort det, sier Christina Vukicevic.Hekkeløperen har slitt de siste årene og i april gjorde hun det klart at hun ikke vil konkurrere denne sesongen. Det skjedde etter at hun måtte opereres i foten for en skade og etter at friidrettsforbundet vraket henne fra landslagssatsingen.
Christina Vukicevic (25) er klar på at far Petar Vukicevic (56) aldri blir treneren hennes igjen etter at hun brøt samarbeidet med ham.